钦定古今图书集成/明伦汇编/官常典/第608卷 > 金贲亨
## 钦定古今图书集成/明伦汇编/官常典/第608卷 > 金贲亨

按《明外史》本传：“贲亨，字汝白，临海人。先世冒高姓，贲
亨通籍，始复故。举正德九年进士，请改学官，乃除扬
州教授。举行《四礼》，修释奠仪，新乐舞，黜乡贤冒祀及
援例入监者，上下严惮。历南京刑部员外郎，谒告归，
起江西佥事。嘉靖六年，改贵州，历福建、江西副使，皆
督学校。所至崇奖实行，表章先贤，一以厚风俗，正人”
伦、兴教化为本。在福建，以朱熹之学递本之李侗、罗
从彦、杨时，以上接于程颢。乃立道南书院，祀五人，而
请从祀从彦、侗于文庙。又择诸生有志者聚之养正
书院，相与推明洛、闽微旨。江西故有白鹿书院，亦聚
多士其中，亲为训诱，因以成就甚众。性至孝，丁继母
忧，终丧不入私室。年未老，即乞身归。入仕三十年，仅
守遗产数十亩，未尝一受赠遗。对妻孥如宾客，终身
无惰容。贲亨少知学，即屏绝外慕，继而得程子“整齐
严肃”语奉之，为学的，刻意践修。久之，觉功力过苦，乃
一意涵养，得之心而身体之邃如也。学者因其自号，
称为“一所先生。”年八十六而卒。子立爱、立敬、立相，俱
进士。立爱仕至按察副使。《立相》，南京兵部郎中。立敬
亦为福建提学副使。善教士，能继其父。万历初，屡迁
顺天府尹，汰冗费至万金。终工部左侍郎，以行义称
于乡。